ANYKŠČIŲ RAJONO SAVIVALDYBĖS TARYBA

SPRENDIMAS

DĖL ANYKŠČIŲ RAJONO SAVIVALDYBĖS ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO TVIRTINIMO IR ĮGYVENDINIMO TVARKOS APRAŠO PATVIRTINIMO

2023 m. vasario 23 d. Nr. 1-TS-34

Anykščiai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos atsinaujinančių išteklių energetikos įstatymo 57 straipsniu, vykdydama savivaldybių atsinaujinančių išteklių energijos naudojimo plėtros veiksmų rengimo, derinimo ir įgyvendinimo rezultatų skelbimo taisyklių, patvirtintų Lietuvos Respublikos energetikos ministro 2022 m. birželio 3 d. įsakymu Nr. 1-183 „Dėl Savivaldybių atsinaujinančių išteklių energijos naudojimo plėtros veiksmų rengimo, derinimo ir įgyvendinimo rezultatų skelbimo taisyklių patvirtinimo“, 22 ir 29 punktus, Anykščių rajono savivaldybės taryba n u s p r e n d ž i a:

1.	Patvirtinti Anykščių rajono savivaldybės atsinaujinančių išteklių energijos naudojimo plėtros veiksmų plano tvirtinimo ir įgyvendinimo tvarkos aprašą (pridedama).

2.	Įgalioti Anykščių rajono savivaldybės administracijos direktorių paskirti asmenį atsakingą už Anykščių rajono savivaldybės atsinaujinančių išteklių energijos naudojimo plėtros veiksmų plano įgyvendinimą ir jo įgyvendinimo rezultatų skelbimą.

Šis sprendimas skelbiamas Teisės aktų registre ir Anykščių rajono savivaldybės interneto svetainėje www.anyksciai.lt.

Savivaldybės meras	Sigutis Obelevičius

PATVIRTINTA

Anykščių rajono savivaldybės tarybos

2023 m. vasario 23 d. sprendimu Nr. 1-TS-34

ANYKŠČIŲ RAJONO SAVIVALDYBĖS ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO TVIRTINIMO IR ĮGYVENDINIMO TVARKOS APRAŠAS

I SKYRIUS

BENDROSIOS NUOSTATOS

1.	Anykščių rajono savivaldybės atsinaujinančių išteklių energijos naudojimo plėtros veiksmų plano tvirtinimo ir įgyvendinimo priežiūros tvarkos aprašas (toliau – Aprašas) reglamentuoja Anykščių rajono savivaldybės atsinaujinančių išteklių energijos (toliau – AIE) naudojimo plėtros (iki 2030 m.) veiksmų plano (toliau – AIE planas) tvirtinimo ir įgyvendinimo priežiūros tvarką, jo vykdymą ir poveikio Anykščių rajono savivaldybės (toliau − Savivaldybė) energetinei plėtrai vertinimą.

2.	Šis Aprašas apibrėžia AIE plano įgyvendinimo institucinę struktūrą, įgyvendinimo darbų ciklą, įgyvendinimo rodiklių sistemą.

3.	Šiame Apraše vartojamos sąvokos:

3.1.	AIE planas – dokumentas, kuriame atlikta atsinaujinančių išteklių energijos naudojimo esamos būklės analizė, nustatyta kiekvienos energijos rūšies suvartojimo dalis, identifikuotas atsinaujinančių išteklių energijos potencialas bei plėtros galimybės.

3.2.	AIE plano įgyvendinimo priežiūros darbo grupė (toliau – AIE plano PDG) – Anykščių rajono savivaldybės administracijos direktoriaus įsakymu sudaryta darbo grupė, kuri atsakinga už Anykščių rajono savivaldybės atsinaujinančių išteklių energijos naudojimo plėtros (iki 2030 m.) veiksmų plano įgyvendinimo priežiūrą.

3.3.	AIE plano įgyvendinimo priežiūros koordinatorius – Anykščių rajono savivaldybės administracijos Bendrojo ir ūkio skyriaus patarėjas (karjeros valstybės tarnautojas), Anykščių rajono savivaldybės atsinaujinančių išteklių energijos naudojimo plėtros (iki 2030 m.) veiksmų plano priežiūros darbo grupės narys, kuris koordinuoja Anykščių rajono savivaldybės atsinaujinančių išteklių energijos naudojimo plėtros (iki 2030 m.) veiksmų plano įgyvendinimo priežiūrą ir stebėseną, rengia plano įgyvendinimo ataskaitas, renka ir apibendrina informaciją ir pasiūlymus dėl plano pildymo, tikslinimo, yra atsakingas už plano įgyvendinimo rezultatų skelbimą.

3.4.	AIE plano priemonė – Anykščių rajono savivaldybės atsinaujinančių išteklių energijos naudojimo plėtros (iki 2030 m.) veiksmų plane apibrėžta priemonė, siūloma atsinaujinančių išteklių energijos naudojimo planiniam rodikliui iki 2030 m. pasiekti.

3.5.	Struktūrinis padalinys, atsakingas už energetinės politikos plėtrą Savivaldybėje – Anykščių rajono savivaldybės administracijos Bendrasis ir ūkio skyrius, kuris atsakingas už valstybės ir Savivaldybės reikmių ir interesų suderinimą atsinaujinančių išteklių energetikos srityje.

4.	Šis Aprašas parengtas vadovaujantis Lietuvos Respublikos atsinaujinančių išteklių energetikos įstatymu, Lietuvos Respublikos energetikos ministro 2022 m. birželio 3 d. įsakymu Nr. 1‑183 „Dėl Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklių patvirtinimo“ patvirtintomis Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklėmis (toliau – Taisyklės).

II SKYRIUS

AIE PLANO PROJEKTO DERINIMAS IR TVIRTINIMAS

5.	Parengtas AIE plano projektas elektroninėmis ryšių priemonėmis (Word formatu) pateikiamas derinti Lietuvos Respublikos energetikos ministerijai (toliau – Energetikos ministerija).

6.	Energetikos ministerija per 30 kalendorinių dienų nuo AIE plano projekto gavimo, įvertina, ar Savivaldybės pateiktas derinti AIE plano projektas atitinka teisės aktų nuostatas, ir priima vieną iš šių sprendimų (apie priimtą sprendimą Savivaldybė informuojama raštu):

6.1.	suderinti AIE plano projektą;

6.2.	siūlyti Savivaldybei tikslinti AIE plano projektą pagal raštu pateiktas pastabas.

7.	Savivaldybė, gavusi Energetikos ministerijos raštą, kuriame nurodoma tikslinti AIE plano projektą, per 30 kalendorinių dienų nuo rašto gavimo dienos turi elektroninių ryšių priemonėmis pateikti patikslintą AIE plano projektą, atitinkantį teisės aktų reikalavimus.

8.	Energetikos ministerija pakartotinai įvertina, ar pateiktas patikslintas AIE plano projektas atitinka teisės aktų nuostatas ir priima vieną iš Aprašo 6 punkte nurodytų sprendimų.

9.	Energetikos ministerija Aprašo 6 punkte nurodytą terminą gali pratęsti papildomam 30 kalendorinių dienų laikotarpiui, apie tai raštu informavusi Savivaldybę.

10.	Savivaldybė gali raštu kreiptis į Energetikos ministeriją prašydama pratęsti Aprašo 7 punkte nurodytą terminą papildomam 30 kalendorinių dienų laikotarpiui.

11.	Su Energetikos ministerija suderintas AIE planas teikiamas tvirtinti Savivaldybės tarybai.

III SKYRIUS

AIE PLANO ĮGYVENDINIMO PRIEŽIŪROS INSTITUCINĖ STRUKTŪRA

12.	AIE plano įgyvendinimo priežiūros institucinę struktūrą sudaro trys lygmenys: politinis, administracinis ir visuomenės. Siekiant užtikrinti palankias sąlygas valdžios, visuomenės ir verslo tarpusavio bendradarbiavimui, politinis ir administracinis lygmenys planavimo procese gali būti papildomi suinteresuotomis šalimis ar visuomenės atstovais.

13.	Politinio, administracinio ir visuomenės lygmenų institucijų funkcijos įgyvendinant AIE planą:

13.1.	Anykščių rajono savivaldybės taryba (politinis lygmuo):

13.1.1.	priima su AIE plano įgyvendinimu, priežiūra ir koregavimu susijusius sprendimus;

13.1.2. priima sprendimus dėl Savivaldybės biudžeto ir kitų finansinių šaltinių, reikalingų AIE planui įgyvendinti;

13.1.3.	svarsto su AIE plano rengimu, įgyvendinimu, priežiūra ir koregavimu susijusius Savivaldybės tarybai teikiamų sprendimų projektus.

13.2. Administracinis lygmuo:

13.2.1. Savivaldybės administracijos direktorius organizuoja AIE plano įgyvendinimą ir jo stebėseną, grindžiamą suplanuotų rodiklių bei vertinimo kriterijų pasiekimo analize. Stebėsena vykdoma taip, kad būtų galima laiku nustatyti AIE plano įgyvendinimo problemas ir priimti reikiamus sprendimus.

13.2.2. Savivaldybės administracijos Bendrasis ir ūkio skyrius administruoja atsinaujinančių išteklių energijos naudojimo plėtros priežiūrą Savivaldybėje ir siekia, kad energijos gamybai būtų naudojami atsinaujinantys energijos ištekliai.

13.2.3. AIE plano PDG:

13.2.3.1. prižiūri AIE plano įgyvendinimo eigą;

13.2.3.2. vertina AIE plano įgyvendinimo ataskaitas;

13.2.3.3. teikia pasiūlymus, rekomendacijas dėl AIE plano tikslinimo.

13.2.4. AIE plano įgyvendinimo priežiūros koordinatorius:

13.2.4.1. rengia pasiūlymus, medžiagą, informaciją AIE plano PDG;

13.2.4.2. apibendrina ir susistemina Savivaldybės administracijos struktūrinių padalinių, biudžetinių įstaigų bei kitų visuomeninių įstaigų ar visuomenės atstovų pateiktus pasiūlymus dėl AIE plano įgyvendinimo, priežiūros ir koregavimo;

13.2.4.3. rengia AIE plano įgyvendinimo ataskaitas;

13.2.4.4. viešai skelbia AIE planą ir jo įgyvendinimo rezultatus.

13.3. Visuomenės lygmuo:

13.3.1. Suinteresuotosios šalys pagal kompetenciją teikia informaciją ir pasiūlymus AIE plano PDG dėl AIE plano įgyvendinimo, koregavimo ir ataskaitų.

13.3.2. Visuomenės atstovai teikia pasiūlymus AIE plano PDG dėl AIE plano įgyvendinimo ir koregavimo.

IV SKYRIUS

AIE PLANO VYKDYMAS, STEBĖSENA, KOREGAVIMAS, VIEŠINIMAS

14.	Įgyvendindama AIE planą Savivaldybė AIE plano priemonių vykdymą planuoja Savivaldybės strateginiame plėtros plane ir kituose strateginiuose dokumentuose.

15.	Stebėsenos tikslas – nuolat stebėti įgyvendinimo rezultatus, užtikrinti nešališką įgyvendinimo priemonių vertinimą ir laiku priimti sprendimus, kad AIE planas būtų kuo geriau įgyvendintas.

16.	Stebėsenos rezultatas – atsakingoms institucijoms pateikiamos išvados ir pasiūlymai dėl AIE plano priemonių įgyvendinimo užtikrinimo bei gerinimo.

17.	Stebėsenos sistemą sudaro:

17.1. stebėsenos objektas – AIE plano priemonės;

17.2. stebimi rodikliai – iš atsinaujinančių išteklių pagamintos energijos kiekis ir bendrojo galutinio energijos suvartojimo AIE dalis;

17.3. rezultatų vertinimo objektas – AIE dalis galutiniame energijos balanse;

17.4. stebėsenos subjektai – už AIE plano priemonių įgyvendinimą atsakingos institucijos.

18.	AIE plano įgyvendinimo ataskaitos forma tvirtinama Savivaldybės administracijos direktoriaus įsakymu (esant poreikiui, forma gali būti tikslinama (pakeičiama).

19.	Tarpinės AIE plano įgyvendinimo ataskaitos rengiamos kasmet:

19.1. AIE plano įgyvendinimo priežiūros koordinatorius kasmet iki kovo 31 d. renka informaciją apie AIE plano priemonių įgyvendinimą per praėjusius kalendorinius metus. Gavęs informaciją analizuoja AIE plano įgyvendinimo poveikį Savivaldybei, vertina AIE plano įgyvendinimo pažangą, parengia AIE plano įgyvendinimo ataskaitos projektą ir pateikia jį vertinti AIE plano PDG.

19.2. AIE plano PDG įvertina parengtą AIE plano įgyvendinimo ataskaitos projektą, esant poreikiui, teikia rekomendacijas, pasiūlymus dėl AIE plano koregavimo.

19.3. Po įvertinimo AIE plano įgyvendinimo priežiūros koordinatorius AIE plano įgyvendinimo ataskaitos projektą ne vėliau kaip iki rugpjūčio 1 d. pateikia tvirtinti Savivaldybės tarybai.

20.	AIE plano įgyvendinimo priežiūros koordinatorius ne vėliau kaip 10 darbo dienų po AIE plano įgyvendinimo ataskaitos patvirtinimo paskelbia ją viešai Savivaldybės interneto svetainėje www.anyksciai.lt.

21.	AIE plano atnaujinimui gali būti svarbūs teisinės, ekonominės ar kitos aplinkos pokyčiai (pvz., naujos paramos AIE naudojimo plėtrai priemonės atsiradimas ar projektų finansavimo galimybių ir prioritetų pasikeitimas, tarpinėse ataskaitose fiksuojamas per menkas AIE naudojimo plėtros tempas ir kt.), kurie turi reikšmingą įtaką AIE plane nustatytų priemonių įgyvendinimui.

22.	Savivaldybė savo iniciatyva gali atnaujinti AIE planą, nustatydama ambicingesnius tikslus, ne mažesnius nei galiojančiame AIE plane nustatyti tikslai atsinaujinančių išteklių energetikos srityje.

23.	Jei Savivaldybės atsinaujinančių išteklių energijos dalis per paskutinius 4 metus tapo mažesnė negu AIE plane nustatyti tarpiniai atsinaujinančių išteklių energijos naudojimo planiniai rodikliai, Savivaldybė AIE planą atnaujina jame nustatydama priemones, skirtas užtikrinti, kad atsinaujinančių išteklių energijos dalis atitiktų AIE plane nustatytus planinius rodiklius.

24.	Patikslintas AIE planas teikiamas svartyti AIE plano PDG ir teikiamas derinti Energetikos ministerijai Aprašo 5 punkte nustatyta tvarka ne vėliau kaip per 18 mėnesių nuo paskutinės AIE įgyvendinimo ataskaitos patvirtinimo dienos.

25.	Pasiūlymus dėl AIE plano koregavimo gali pateikti Savivaldybės tarybos nariai, Savivaldybės administracijos direktorius, Savivaldybės administracijos skyrių vedėjai, specialistai, Savivaldybės biudžetinės įstaigos, Savivaldybės viešosios įstaigos, nevyriausybinės organizacijos, suinteresuotosios šalys, visuomenės atstovai.

26.	Pasiūlymai dėl AIE plano keitimo teikiami raštu ir / arba elektroniniu paštu AIE plano įgyvendinimo priežiūros koordinatoriui.

V SKYRIUS

BAIGIAMOSIOS NUOSTATOS

27.	Šis Aprašas gali būti keičiamas ar pripažįstamas netekusiu galios Savivaldybės tarybos sprendimu.

__________________